Document ID: 32015R0006

A BIZOTTSÁG (EU) 2015/6 FELHATALMAZÁSON ALAPULÓ RENDELETE
(2014. október 31.)
a 443/2009/EK Európai Parlament és tanácsi rendelet I. mellékletének a 2011-ben, 2012-ben és 2013-ban nyilvántartásba vett új személygépjárművek tömege alakulásának figyelembevétele érdekében történő módosításáról
(EGT-vonatkozású szöveg)
AZ EURÓPAI BIZOTTSÁG
tekintettel az Európai Unió működéséről szóló szerződésre,
tekintettel a könnyű haszongépjárművek szén-dioxid-kibocsátásának csökkentésére irányuló közösségi integrált megközelítés keretében az új személygépkocsikra vonatkozó kibocsátási követelmények meghatározásáról szóló, 2009. április 23-i 443/2009/EK európai parlamenti és tanácsi rendeletre (1) és különösen annak 13. cikke (2) bekezdésére,
mivel:
(1)
A fajlagos CO2-kibocsátás kiszámításához használt átlagos tömegértéket az összes új személygépjármű esetében háromévente ki kell igazítani az Unióban nyilvántartásba vett új gépjárművek tömege bármely változásának figyelembevétele érdekében.
(2)
A 2011., 2012. és 2013. naptári évben nyilvántartásba vett új személygépjárművek menetkész tömegének ellenőrzése alapján nyilvánvaló, hogy az átlagos tömeg növekedett, és a 443/2009/EK rendelet I. mellékletének 1.b) pontjában szereplő M0-értéket ezért ki kell igazítani.
(3)
Ezen első kiigazítás esetében kivételesen célszerű figyelembe venni, hogy a 2011., a 2012. és a 2013. évben ellenőrzött adatok minősége eltérő volt. Az új érték kiszámításánál tehát csak azokat a tömegértékeket kell figyelembe venni, amelyeket az érintett járműgyártók igazolni tudtak, kizárva a számításból a nyilvánvalóan helytelen, azaz a 2 840 kg-ot meghaladó és az 500 kg alatti tömegértékeket, illetve az azokra a járművekre vonatkozó értékeket, amelyekre a 443/2009/EK rendelet nem terjed ki. Az új érték továbbá súlyozott átlagon alapul, figyelembe véve valamennyi referenciaévben az új nyilvántartásba vételek számát.
(4)
A fentiek alapján a 2016. január 1-jétől alkalmazandó M0-értéket 20,4 kg-mal, 1 372,0 kg-ról 1 392,4 kg-ra kell növelni,
ELFOGADTA EZT A RENDELETET:
1. cikk
A 443/2009/EK rendelet I. mellékletének 1.b) pontja helyébe a következő szöveg lép:
„2016-tól kezdve:
fajlagos CO2-kibocsátás = 130 + a × (M - M0),
ahol:
M
=
a jármű kilogrammban (kg) megadott tömege
M0
=
1 392,4
a
=
0,0457”
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. október 31-én.

Labels: 7
8
20